钦定古今图书集成/明伦汇编/交谊典/第096卷 > 尔雅 > 《和邵同年戏赠贾牧秀才三首》前人
## 钦定古今图书集成/明伦汇编/交谊典/第096卷 > 尔雅 > 《和邵同年戏赠贾牧秀才三首》前人

倾盖相欢一笑中，从来未省马牛风。卜邻尚可容三
径，投社终当作两翁。古意已将兰缉珮，招词闲咏桂
生丛。此身自断天休问，白发年来渐不公。

朝见新荑出旧槎，骚人孤愤苦思家。五噫处士太穷
约，《三赋》先生多诞夸。帐外鹤鸣奁有镜，个中钱尽案
无鲑。玉川何日朝金阙，白昼关门守夜叉。

生涯到处似樯乌，科第无心摘颔须。黄帽刺船忘岁
月，白衣担酒慰鳏孤。狙公欺病来分栗，水伯知馋为
出鲈。莫向洞庭歌《楚曲》，烟波渺渺正愁予。